Reino Laine Jyrki Kangas Ensemblessa Pori Jazzissa 2009
**Reino Kalevi "Reiska" Laine** (s. 11. heinäkuuta 1946 Helsinki) on suomalainen jazzrumpali, säveltäjä, järjestöaktiivi ja entinen kansanedustaja.

Ura muusikkona
--------------

Laine aloitti muusikonuransa vuonna 1965 erilaisissa tanssiorkestereissa, muun muassa Olavi Virran yhtyeessä. Hän vietti 1960-luvulla vuoden Yhdysvalloissa hakien kokemusta muusikkona. Vuonna 1967 hän oli mukana voittamassa Montreux’n jazzfestivaalien yhtyekilpailua Eero Koivistoisen yhtyeessä. Voittoa on pidetty ensimmäisenä suomalaiselle jazzille osoitettuna kansainvälisenä tunnustuksena, ja sen ansiosta yhtye pääsi esiintymään Newportin jazzfestivaaleille Yhdysvaltoihin.

Laine on soittanut muun muassa Conjunto Baron -yhtyeessä, Juhani Aaltosen The Finnish Middle Aged All Stars -yhtyeessä, Pekka Pohjolan yhtyeessä, Vesa-Matti Loirin yhtyeessä, Claes Anderssonin triossa sekä omassa yhtyeessään Reiska Laine Bandissä, jonka kaikki jäsenet olivat Yrjö-palkittuja. Yhtye koottiin Suomen muusikkojen liiton 75-vuotisjuhlavuoden kunniaksi. Laine on esiintynyt myös yhdessä muun muassa yhdysvaltalaisten saksofonistien Dexter Gordonin, Clifford Jordanin ja Charlie Marianon kanssa.

Laine on ainoa suomalaismuusikko, joka on esiintynyt Pori Jazz -festivaalilla joka vuosi sen perustamisesta, vuodesta 1966 lähtien. Vuonna 1981 Laine palkittiin Yrjö-palkinnolla.

Lisäksi Laine on soittanut ja esiintynyt cameorooleissa useissa elokuvissa ja TV-sarjoissa.

Laineella on poika, Toni Viljami (s. 1974), joka on saanut nimensä yhdysvaltalaisen jazzrumpalin Tony Williamsin mukaan. Williamsia on pidetty Laineen suurimpana tyylillisenä vaikuttajana.

Kansanedustajuus ja järjestötoiminta
------------------------------------

Laine toimi Vasemmistoliiton kansanedustajana vuosina 1996–1999. Hän oli ehdolla Helsingin vaalipiirissä ja pääsi eduskuntaan Esko Seppäsen tilalle 19. marraskuuta 1996. Lisäksi hän on ollut Helsingin kaupunginvaltuuston jäsen 1997–2004, ensin Vasemmistoliiton edustajana ja vuodesta 2002 Vihreiden ryhmässä. Kaudella 2005–2008 hän oli Vihreiden varavaltuutettu. Vuoden 2003 eduskuntavaaleissa hän oli Vihreiden ehdokkaana Satakunnan vaalipiirissä.

Laine on toiminut aktiivisesti eri kulttuurijärjestöissä ja -toimikunnissa, kuten Pori Jazzin hallituksessa (1991–2002, varapuheenjohtajana 2000), Valtion säveltaidetoimikuntassa (1986–1991, puheenjohtajana 1990–1991), Taiteen keskustoimikunnassa (1990–1991), Suomen Jazzliiton hallituksessa (1978–1985), Finland Festivals -valtuustossa (1994–?), Suomen kansallisoopperan säätiön hallintoneuvostossa (1998–?) sekä PAND – Taiteilijat rauhan puolesta -järjestössä (puheenjohtajana 1999).

Populaarikulttuurissa
---------------------

Suuren yleisön tietoisuuteen Reiska Laine tuli *Pulttibois*-sketsisarjan myötä 1980-luvun lopulla. Sarjassa Aake Kallialan ja Pirkka-Pekka Peteliuksen sketsihahmot, muusikot Rampe ja Naukkis kertoivat vitsejä, jotka he olivat kuulleet Reiskalta. Yleinen lausahdus oli "Reiskahan elää vielä".

Lähteet
-------

1. 1 2 3 4  Reino Laine  24.10.2007. Suomen eduskunta. Viitattu 6.12.2007.
2. 1 2  *Suuri Musiikkitietosanakirja 4 Kuul-N*, s. 25. Helsinki: Weilin + Göös ja Otava, 1991. ISBN 951-35-4728-0.
3. 1 2 3  Petri Silas: Reino Laine  2003. Suomalaisen musiikin tiedotuskeskus. Viitattu 29.8.2007.
4. ↑  Eero Koivistoinen Eerokoivistoinen.com.  Arkistoitu 28.9.2007. Viitattu 15.9.2007.
5. ↑  Kevyen musiikin uutuudet  2002. Fg-Naxos. Viitattu 15.9.2007.
6. 1 2  Reiska Laine Jam Session  2007. Pori Jazz. Viitattu 15.9.2007.
7. ↑  Kotimaan toiminta: Valtakunnalliset Jazzpäivät ja Yrjö-palkinto *Jazz Finland*. Jazzliitto. Viitattu 30.7.2018.
8. ↑  Reino Laine Elonet. Viitattu 15.9.2007.
9. ↑  Reiska Laine Internet movie database. Viitattu 15.9.2007. (englanniksi)
10. ↑  Pori Jazz 66 ry Pori Jazz. Viitattu 15.9.2007.
11. ↑  Helsingin Vihreiden historiaa  4.5.2007. Helsingin Vihreät.  Arkistoitu 12.6.2007. Viitattu 17.9.2007.
12. ↑  Valtuutettujen yhteystiedot  4.5.2007. Helsingin Vihreät. Viitattu 17.9.2007.
13. ↑  Satakunnan vaalipiirin ehdokkaat  14.2.2003. Helsingin Sanomat. Viitattu 10.8.2012.
14. ↑  Reiska Laine laukoi vitsin *Turun Sanomat*.  15.6.2005. Viitattu 5.9.2020.

Aiheesta muualla
----------------

* .aspx Reino Laine *Suomen kansanedustajat*. Eduskunta.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Vasemmistoliiton kansanedustajat 1995–1999 |
| --- |
|  |
| Eduskuntaryhmä(20) | 
* Andersson
* Apukka (1995–1998)
* Helle
* Huotari
* Huttu-Juntunen
* Huutola (1998–1999)
* Immonen
* Korhonen
* Laakso
* Laine (1996–1999)
* Laaksonen
* Lapintie
* Leppänen
* Ojala (1995)
* Polvi
* Puhjo
* Rimmi
* Saarnio (1996–1999)
* Seppänen (1995)
* Tiusanen
* Uotila
* Wahlström
* Vokkolainen

 |
|  |
| Vasemmistoryhmä(2) | 
* Kuoppa
* Tennilä

 |

 |


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |
|  |
| Taiteenala | 
* MusicBrainz

 |
|  |
| Henkilöt | 
* Eduskunta
* Yle

 |

 |